Kommissionens forordning (EF) nr. 1113/2003
af 26. juni 2003
om ændring af forordning (EF) nr. 2376/2002 om åbning og forvaltning af EF-toldkontingentet for import af byg fra tredjelande og om undtagelsesbestemmelser til Rådets forordning (EØF) nr. 1766/92
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 1766/92 af 30. juni 1992 om den fælles markedsordning for korn(1), senest ændret ved forordning (EF) nr. 1104/2003(2), særlig artikel 12, stk. 1,
under henvisning til Rådets afgørelse 2003/253/EF af 19. december 2002 om indgåelse af en aftale i form af brevveksling mellem Det Europæiske Fællesskab og Canada i henhold til artikel XXVIII i GATT 1994 om ændring af indrømmelser for korn i liste CXL, der er knyttet som bilag til GATT 1994(3), særlig artikel 2,
under henvisning til Rådets afgørelse 2003/254/EF af 19. december 2002 om indgåelse af en aftale i form af brevveksling mellem Det Europæiske Fællesskab og Amerikas Forenede Stater om ændring af indrømmelser for korn i liste CXL, der er knyttet som bilag til GATT 1994(4), særlig artikel 2, og
ud fra følgende betragtninger:
(1) Ved Kommissionens forordning (EF) nr. 2376/2002(5), ændret ved forordning (EF) nr. 539/2003(6), åbnes der et toldkontingent for import af 300000 t byg henhørende under KN-kode 1003 00. Gennemførelsesbestemmelserne ligner dem, der er fastsat i Kommissionens forordning (EF) nr. 2375/2002(7), ændret ved forordning (EF) nr. 531/2003(8), om åbning af et toldkontingent for import af 2981600 t blød hvede af anden kvalitet end høj kvalitet.
(2) Med henblik på korrekt forvaltning af toldkontingentet for hvede bør der fastsættes frister for medlemsstaternes ugentlige indgivelse af importlicensansøgninger. De samme frister bør gælde for ansøgninger om import af byg.
(3) De bestemmelser, der i øjeblikket gælder for importlicensernes gyldighedsperiode, er fastsat i artikel 6, stk. 1, i Kommissionens forordning (EF) nr. 1162/95(9), senest ændret ved forordning (EF) nr. 498/2003(10). I betragtning af usikkerheden om importlicensernes gyldighedsperiode bør der i forordning (EF) nr. 2376/2002 indføjes en udtrykkelig bestemmelse om, at importlicenserne under toldkontingentet er gyldige i mindst 45 dage.
(4) Forordning (EF) nr. 2376/2002 blev oprindelig vedtaget for en overgangsperiode fra den 1. januar til den 30. juni 2003 i afventning af ændringen af forordning (EØF) nr. 1766/92. Eftersom bestemmelserne i nævnte forordning har fungeret tilfredsstillende i den pågældende periode, bør de gøres permanente.
(5) Forordning (EF) nr. 2376/2002 bør derfor ændres i overensstemmelse hermed.
(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn -
UDSTEDT FØLGENDE FORORDNING:
Artikel 1
I forordning (EF) nr. 2376/2002 foretages følgende ændringer:
1) I artikel 4 foretages følgende ændringer:
a) Stk. 1, andet afsnit, affattes således:"I hver licensansøgning angives en mængde, der ikke overstiger mængden af det delkontingent, som er til rådighed for import af det pågældende produkt i den pågældende periode. Ansøgere må kun indgive én licensansøgning i den pågældende medlemsstat."
b) Stk. 2 affattes således:
"2. På dagen for indgivelse af licensansøgninger sender medlemsstaternes myndigheder senest kl. 18.00, Bruxelles-tid, pr. telefax Kommissionen en meddelelse som vist i bilaget med angivelse af de samlede mængder på importlicensansøgningerne. Medlemsstaterne underretter også Kommissionen i de tilfælde, hvor der ikke er indgivet importlicensansøgninger. Disse oplysninger meddeles adskilt fra de øvrige oplysninger om importlicensansøgninger for korn.
Hvis en medlemsstat ikke oplyser Kommissionen om de indgivne ansøgninger inden for den fastsatte frist, betragter Kommissionen det som om, at der ikke er indgivet nogen ansøgninger i den pågældende medlemsstat."
2) Følgende indsættes som artikel 5:
"Artikel 5
Importlicenserne er gyldige i 45 dage fra udstedelsesdatoen. Gyldighedsperioden beregnes fra den dag, hvor licensen faktisk udstedes, jf. artikel 23, stk. 2, i forordning (EF) nr. 1291/2000."
3) I artikel 10 udgår stk. 3.
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 26. juni 2003.